Tambah mesin ATM di Sebuyau
SEBUYAU : Keperluan untuk menambah mesin pengeluaran wang automatik (ATM)
di kawasan Sebuyau dirasakan amat perlu pada masa kini.  Menteri Muda Infrastruktur dan Pembangunan Pelabuhan Datuk Julaihi Narawi
berkata, setakat ini hanya terdapat satu sahaja mesin ATM di Pasar Sebuyau yang
menjadi kegunaan penduduk di kawasan tersebut.  “Dengan peningkatan penggunaan perkhidmatan perbankan elektronik
sekarang, adalah sangat penting untuk menambah mesin ATM di Sebuyau ini.  “Apatah lagi dalam tempoh sukar seperti ini yang menyebabkan semua
penduduk di sini bergantung kepada mesin ATM untuk mengambil wang
masing-masing,” katanya kepada pemberita ketika dihubungi semalam.  Menurut Julaihi yang juga Ahli Dewan Undangan Negeri (ADUN) Sebuyau,
keadaan ini telah diambil maklum dan beliau berharap supaya pihak bank tempatan
dapat melihat keperluan mengadakan mesin ATM di sini dalam masa terdekat.  Masalah kekurangan mesin ATM yang dihadapi penduduk Sebuyau telah tular di
laman sosial Facebook beberapa hari lalu yang memaparkan penduduk terpaksa
beratur panjang untuk mengambil wang.  Tambah Julaihi, keadaan penduduk di Sebuyau yang terpaksa beratur panjang
untuk menggunakan mesin ATM amat jelas menunjukkan perkhidmatan tersebut perlu
ditambah. Keadaan ini, jelas menunjukkan bahawa perlunya penambahan mesin ATM di luar
bandar termasuk Sebuyau yang sudah begitu ‘dekat’ dengan Kuching dan Samarahan,
katanya.  Julaihi turut memberitahu bahawa beliau memang ada perancangan untuk
memohon bank-bank tempatan supaya 
memasang mesin ATM di kawasan Sebuyau dalam masa terdekat.  Katanya, beliau juga telah berbincang dengan penduduk tempatan berkenaan
dengan perkara ini dan akan di usahakan secepat mungkin.  
See author's posts
